הנציג לאירוויזיון הביתי. קובי מרימי | צילום: רונן אקרמן, חדשות

יש יורש ל"Toy" של נטע ברזילי: נבחר השיר שיבצע קובי מרימי, נציג ישראל לאירוויזיון 2019 בתל אביב - כך פורסם הערב (רביעי) בכאן 11. השיר, בלדה בשם "Home", ייחשף ב-10 במרס בטקס פרסי הטלוויזיה- לאחר שהשיר יעובד והקליפ יצולם. את השיר כתבו ויצרו אוהד שרגאי וענבר ויצמן.

כל העדכונים על הבחירות - הצטרפו לטלגרם של החדשות

קובי מרימי אמר הערב: "משמיעה ראשונה השיר ריגש אותי מאד והתחברתי אליו מיד, תודה לוועדה שבחרה לי שיר שמתאים לי בדיוק, ובעוד כמה ימים כולם יוכלו להתרגש יחד איתי מהשיר".

לוועדה הוגשו כ-200 שירים - כ-30% יותר משנים קודמות. גם קרן פלס ושירי מימון הגישו שירים לוועדה, שנבדקו בעילום שם. בימים האחרונים הקליט מרימי סקיצות למספר שירים שהוועדה אהבה - והיום נבחר השיר הזוכה, לאחר שהושמע באופן אנונימי בפני הוועדה. חברי הוועדה: אביעד רוזנבוים (העורך המוזיקלי הראשי בכאן), נעמה הדסי, מיכל אסולין ויובל גנור מ"כאן", ויואב צפיר וטמירה ירדני מ"טדי הפקות".

מרימי יתחרה בשלב הגמר ב-18 במאי, בתקווה להביא לישראל זכייה שנייה רצופה בתחרות - וחמישית בהיסטוריה. למרות שלאורך כל תחרות "הכוכב הבא לאירוויזיון" מרימי היה המועמד המועדף של השופטים, הוא הודח מהתחרות בשלב רבע הגמר אך הצליח לחזור בגלגל הצלה.

קובי מרימי ניצח בשבוע שעבר בגמר "הכוכב הבא לאירוויזיון 2019" את 3 המועמדים האחרים מולו - וזכה בייצוג ישראל בתחרות המוזיקה הגדולה בעולם שתיערך בישראל בעוד 3 חודשים ב-EXPO תל אביב. למקום השני בגמר הגיעה כתריה פאוץ', במקום השלישי דורגה שפיטה ומאיה בוסקילה נאלצה להסתפק במקום הרביעי והמכובד במירוץ לייצוג ישראל באירוויזיון. בתגובה ראשונה לאחר הזכייה, אמר מרימי: "אני בהלם ועוד לא מעכל. הגשמתם לי חלום ואעשה כל מה שאני יכול כדי להביא הכי הרבה כבוד למדינה".

לאחר זכייתו של קובי מרימי בתחרות "הכוכב הבא לאירוויזיון" האירה עיריית תל אביב-יפו את בניין העירייה בכיתוב "good luck" ובדגלה של ישראל. זמן קצר לאחר ההכרזה על הזוכה, הופיע הכיתוב על בניין העירייה באותיות אדומות. מהעירייה נמסר: "תל-אביב-יפו גאה לארח את תחרות האירוויזיון ונערכת להגעתם של עשרות אלפי תיירים לעיר לרגל האירוע המרגש".

מתאגיד השידור כאן נמסר אז: "מברכים את קובי מרימי על בחירתו לנציג הישראלי באירוויזיון הקרוב ואנו שמחים על בחירתו להיכנס לנעליה של נטע ברזילי. הפקת האירוויזיון, באמצעות תאגיד השידור כאן, עושים ימים כלילות להפוך את האירוויזיון הקרוב לאחד המופעים המרהיבים שעלו בישראל אי פעם ובתולדות התחרות כולה ואין לנו ספק שהופעתו של קובי תביא לנו את הדאבל, כדי שמיד בסיום הגמר ב-18 במאי נתחיל לעבוד על האירוויזיון של שנה הבאה".

בימת אירוויזיון 2019 כבר מחכה | צילום: פלוריאן וידר‎, חדשות

השיר הישראלי צפוי להשתתף אוטומטית בשלב הגמר של התחרות ב-18 במאי, לצד 5 המדינות המממנות של האירוויזיון שמשתתפות אף הן בשלב הגמר אוטומטית: בריטניה, גרמניה, ספרד, איטליה וצרפת. קטע של דקה מהשיר הישראלי יוקרן לצופי האירוויזיון במהלך חצי הגמר הראשון שייערך ב-14 במאי, בו מצביעה ישראל - זאת לצורך התרשמות ראשונית ממנו במסגרת התחרות.

השנה נניף שוב את גביע המנצחים? | צילום: AP, חדשות

בסך הכל יתמודדו בגמר האירוויזיון 26 מדינות: המדינה המארחת - ישראל, 5 המדינות המממנות ועוד 20 מדינות שיעלו לגמר משני חצאי הגמר, שייערכו ביום שלישי, 14 במאי, ויום חמישי, 16 במאי. ההכרעה בדבר זהות זוכה התחרות והמדינה המארחת של אירוויזיון 2020 תתקבל בליל הגמר, 18 במאי.

אירוויזיון 2019 ישודר ב"כאן 11"

לסיפורים הכי מעניינים והכי חמים – הצטרפו לפייסבוק שלנו